APROBACIÓN DAS BASES REGULADORAS DO PROGRAMA "PENSA EN TI" 2015.
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 02/01/2015)

A Xunta de Goberno desta Deputación, na súa sesión ordinaria do 12 de decembro de 2014, adoptou, entre outros, o acordo de aprobar as seguintes bases reguladoras do programa “Pensa en ti” 2015: No artigo 2 da Lei 13/2008, de 3 de decembro, de Servizos Sociais de Galicia, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega mediante intervencións que permitan o logro dos obxectivos marcados nesta lei. Así mesmo, os poderes públicos fomentarán, no ámbito dos servizos sociais, o desenvolvemento de actuacións solidarias por parte de entidades de iniciativa social, sempre que se axusten ós requisitos de autorización, calidade e complementariedade establecidos na citada lei. A Deputación de Pontevedra, a través do Departamento de Servizos Sociais, convoca unha nova edición do programa “Pensa en ti”, atendendo ó alto nivel de satisfacción que amosan as enquisas dos participantes no programa en edicións pasadas, onde o cualifican moi positivamente. Constitúe o obxecto destas bases a regulación da convocatoria pública por parte da Deputación relativa ó programa “Pensa en ti 2015”, que ten por finalidade mellorar a formación básica das mulleres na comunidade para conseguir a súa incorporación ó mercado de traballo, promovendo espazos de encontro e intercambio de experiencias e a súa independencia, evitando o illamento e as situacións de soidade. Poderán participar todas as entidades de mulleres e as asociacións de veciños ou outras entidades de iniciativa social que traballen no eido da muller. Quedarán excluídas desta convocatoria as entidades de maiores, pensionistas ou xubilados, entre outros (independentemente das súas vogalías), xa que existe un programa específico para este colectivo (“Ti tamén contas”). Os obradoiros estarán abertos a toda a poboación da provincia de Pontevedra en xeral, pero sempre terán preferencia as mulleres socias das entidades solicitantes. Poderanse reservar o 25 % das prazas para socios homes. Tamén poderán participar nos obradoiros persoas alleas ás entidades, sempre que queden prazas vacantes (consultar “BASE Sexta. Condicións do programa”). As solicitudes presentaranse no Rexistro xeral ou en calquera das oficinas de rexistro da institución provincial que se detallan na seguinte táboa: O prazo de presentación de solicitudes rematará o día 2 de febreiro de 2015. Tamén se poderán presentar a través de calquera dos procedementos establecidos no artigo 38.4 da Lei 30/92, de 26 de novembro, de réxime xurídico das administracións públicas e do procedemento administrativo común. En caso de se enviar por correo postal (ó Rexistro da Deputación), este deberá ser certificado co selo de Correos no formulario de solicitude para garantir que a data de remisión está incluída no prazo de presentación de solicitudes da orde de convocatoria. As solicitudes deberanse formular seguindo o modelo que se facilitará no Rexistro xeral da Deputación, no Rexistro da súa sede de Vigo ou na páxina web da institución provincial (www.depo.es). Deberanse cubrir todos os apartados da solicitude correctamente co fin de acreditar os fins e as actuacións da asociación en materia de muller. A solicitude deberá ir acompañada da seguinte documentación: - Copia do DNI do presidente da entidade - Copia do CIF da entidade - Certificado de acreditación do cargo As persoas participantes de cada obradoiro deberán aboar a cantidade de 6 euros e serán responsables de levar os materiais esixidos se así fose preciso (ver catálogo). O primeiro día a persoa responsable ou representante da empresa adxudicataria será a encargada de recoller o depósito dos cartos daquelas persoas que fixesen a entrega previamente na entidade, así como de facer efectivo o pagamento daquelas persoas que por diversos motivos non o realizasen con anterioridade, entregándolle a todas elas o xustificante correspondente. As entidades participantes no programa non poderán esixir ningunha cota ou calquera outra contía maior ós 6 euros estipulados nestas bases ás persoas que realicen o obradoiro, sexan ou non socias. Os obradoiros terán unha duración de 30 horas, repartidas entre dúas e tres horas semanais e a entidade solicitante poderá escoller se as horas se realizan no mesmo día ou en días alternos, dependendo das necesidades dos participantes, así como da actividade en si. Os obradoiros recollidos na área de cociña e mais os de sendeirismo poderán incrementar as horas semanais ata un máximo de 4 en caso de se considerar oportuno. Para levar a cabo calquera obradoiro será necesario reunir un mínimo de 15 persoas. De non ser así a entidade deberá poñerse en contacto coa técnica responsable do programa desde a Deputación, procurando así as opcións existentes antes da anulación do curso. En caso de que non se cubrisen o 100 % das prazas con persoas pertencentes á entidade solicitante poderán optar ás prazas vacantes persoas non socias e cun perfil diferente, sempre na seguinte orde, e sempre que presentasen a correspondente solicitude: - Mulleres non socias - Homes non socios (ata o 25 %) O número máximo de prazas por cada obradoiro virá establecido no catálogo segundo a especialidade e poderá variar entre as 20 e 25 prazas. En caso de que estas se queiran ampliar debido á elevada demanda, a entidade poderá solicitarllo á Deputación, sempre que as instalacións e o tipo de obradoiro o permitisen. A entidade solicitante autorizará a Deputación á publicar os datos de contacto e o lugar no que se levará a cabo o obradoiro, co fin de que as persoas que non sexan socias poidan poñerse en contacto no caso de estaren interesadas. Permitiralle tamén á Deputación difundir os datos da solicitude a través da páxina web co mesmo fin. A entidade solicitante consinte, ó se adherir a este programa, que os datos da súa solicitude e a relación de participantes queden incorporados ós ficheiros informáticos da institución provincial. Os datos persoais recollidos serán incorporados e tratados en ficheiros inscritos na Axencia Española de Protección de Datos, cuxa finalidade é conter os datos das persoas que participan nos programas financiados pola Deputación. Así mesmo, as entidades participantes autorizan a obtención das imaxes das instalacións onde se levará a cabo a acción formativa escollida, á fin de poder verificar que o local recolle as condicións óptimas para o correcto desenvolvemento do obradoiro. Unha vez comezado o curso será cada participante quen decida se quere ou non asinar a cesión de dereitos de imaxe, permitindo así a obtención de fotos durante a execución dos obradoiros, para a difusión e a promoción do programa. Cada entidade poderá escoller un obradoiro do catálogo ofertado e aceptará as obrigas que correspondan para cada un deles: - Características da aula (de non cumprirse deberán escoller outro obradoiro) - Material do que esta debe dispoñer (acondicionamento mínimo) - Material que debe ter o alumnado (ver catálogo) - Coñecementos mínimos (ver catálogo) A Deputación levará a cabo os obradoiros a través dunha empresa especializada na materia, responsable da execución, coordinación e avaliación do programa. A empresa adxudicataria achegará en cada obradoiro: • Docentes coa titulación regulamentaria e con experiencia suficiente • Os materiais precisos para a boa execución do obradoiro (ver catálogo) • Unha carpeta co programa, folios e un bolígrafo para cada participante • Os manuais coa parte teórica • Polo xeral as aulas deberán contar, segundo o obradoiro escollido, con equipos audiovisuais, informáticos ou cociñas. En caso de non contar co equipamento mencionado achegarao a empresa adxudicataria, sempre e cando exista a posibilidade de que permaneza instalado na aula durante o tempo que dure a actividade sen risco de que sexa manipulado por persoas alleas • Copia da póliza do seguro de responsabilidade civil A empresa adxudicataria será a responsable de coordinar co presidente da asociación o lugar de impartición do obradoiro do que deberá dispoñer a asociación e tamén de solicitar a relación definitiva de participantes e realizar as comunicacións precisas para informar do día, da hora e do lugar de realización. Como norma xeral é recomendable utilizar unha aula- obradoiro con espazo suficiente para a realización de actividades prácticas e/ou tarefas manuais, que estea debidamente acondicionada con ventilación natural, iluminación suficiente, electricidade e toma de auga. Esta aula deberá estar equipada, ademais, con mobiliario (mesas e cadeiras) para a persoa docente e as persoas participantes no obradoiro. Características específicas dalgún dos obradoiros segundo as áreas ou especialidades: Disporá dun vertedoiro con toma de auga dentro do espazo destinado ás actividades prácticas, ademais de cadros eléctricos en perfecto estado para poder usar os aparellos eléctricos de cociña. De igual forma é recomendable tamén que se dispoña de mesas amplas para lle dar soporte ó equipamento de cociña e á elaboración das comidas. Disporá dun pequeno terreo para a realización de actividades prácticas fóra da aula. A aula deberá estar equipada con mesas amplas e sólidas para lles dar soporte ós equipos informáticos. Ademais, no caso do obradoiro de Internet e Correo Electrónico será obrigatorio que as aulas dispoñan de conexión á internet. Unha vez concedido o obradoiro e establecida a data do seu inicio a entidade solicitante deberá enviar a relación definitiva dos participantes socios á empresa adxudicataria, como mínimo cunha semana de antelación ó comezo marcado. Nesta relación figurarán os nomes e apelidos dos asistentes, o número de DNI e o teléfono de contacto de cada participante. O alumnado deberá levar o material requirido no catálogo para o obradoiro escollido, polo que é importante, á hora de elixir, ter en conta de qué materiais deben dispoñer. Calquera anomalía que se advirta sobre o bo desenvolvemento do obradoiro deberá comunicárselle inmediatamente ó Departamento de Servizos Sociais e Promoción de Emprego da Deputación de Pontevedra, para así poder emendalo. Unha vez rematada a acción formativa faráselles entrega dun diploma acreditativo de boa execución e das horas de formación recibidas ós participantes que cumpriran os requisitos de asistencia e fixeran entrega do DNI. Esta entrega poderá realizarse ó remate de cada obradoiro ou ó finalizar o programa. Neste último caso farase unha clausura e entrega conxunta dos diplomas ás diferentes entidades participantes. Para a obtención do diploma non se poderá superar o 15 % de faltas inxustificadas e o 25 % de faltas xustificadas. Os obradoiros deberán rematar antes do 31 de decembro de 2015. O órgano instrutor dos expedientes será, de acordo coa competencia para coñecer e resolver as solicitudes, o Departamento de Servizos Sociais e a adxudicación dependerá da Xunta de Goberno. Dado que, polo obxecto e a finalidade da subvención, non resulta necesario realizar a comparación e a prelación das solicitudes presentadas nun único procedemento, se fose preciso terase en conta o rexistro de entrada das solicitudes debidamente cubertas e que acheguen a documen¬tación esixida no prazo estipulado. Se a solicitude non estivese debidamente cuberta ou non se achegase a documentación esixida requiriráselle á entidade interesada que, nun prazo máximo e improrrogable de dez (10) días, emende a falta ou presente os documentos preceptivos coa advertencia de que, se non o fixer, se considerará desistida da súa petición. A contía consignada para o programa “Pensa en ti”, que se regula nesta orde, ascende no ano 2015 a trescentos vinte e nove mil (329.000,00) euros, con cargo á aplicación orzamentaria 15/232.2311-227.07 do orzamento ordinario da Deputación, sen prexuízo de que este crédito se amplíe. A institución provincial establece a convocatoria de obradoiros do programa “Pensa en ti”, no marco de actividades para as mulleres, ofertando inicialmente un total de 274, que poderán incrementarse en base ó prezo definitivo da empresa adxudicataria. No suposto de que o os obradoiros ofertados nesta convocatoria non quedasen cubertos esta institución poderá abrir un novo prazo de inscrición ou concedérllelos a aquelas entidades nas que a demanda de persoas interesadas fose superior á ofertada, quedando así xente en lista de reserva ou fóra do programa. Débese facer constar a organización e a colaboración da Deputación de Pontevedra mediante a inclusión da súa imaxe institucional en toda a publicidade que se elabore, de conformidade co artigo 31 do RLXS. Para as posibles consultas relacionadas con este tema está dispoñible o seguinte enderezo de correo electrónico comunicación@depo. es. As bases que regulan este programa terán vixencia ata o 31 de decembro de 2015. • Lei 38/2003, de 17 de novembro, xeral de subvencións • Real decreto 887/2006, de 21 de xullo, aprobado no Regulamento da Lei xeral de subvencións • Lei 13/2008, de 3 de Decembro, de servizos sociais de Galicia • Lei 7/1985, de 2 de abril, reguladora das bases do réxime local • Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais • Lei 30/1992, de 26 de novembro, de réxime xurídico das administracións públicas e do procedemento administrativo común • Bases de execución do vixente orzamento provincial Pontevedra, 19 de decembro de 2014.—O presidente, Rafael Louzán Abal.—O secretario, Carlos Cuadrado Romay.